b'\n_START_ARTICLE_\nSoledad Becerril Bustamante\n_START_SECTION_\nBiografia\n_START_PARAGRAPH_\nVa n\xc3\xa9ixer el 16 d\'agost de 1944 a la ciutat de Madrid. Va estudiar filosofia i lletres a la Universitat de Madrid, especialitzant-se en filologia anglesa i llicenciant-se l\'any 1966. Ampli\xc3\xa0 els seus estudis als Estats Units d\'Am\xc3\xa8rica, on estudi\xc3\xa0 ci\xc3\xa8ncies pol\xc3\xadtiques a la Universitat de Col\xc3\xbambia._NEWLINE_Interessada per la doc\xc3\xa8ncia, va ser professora a la Universitat de Sevilla, ciutat on va fundar la revista d\'informaci\xc3\xb3 andalusa "La Ilustraci\xc3\xb3n Regional", de la qual en fou consellera delegada.\n_START_SECTION_\nActivitat pol\xc3\xadtica\n_START_PARAGRAPH_\nL\'any 1974 va ingressar a la Federaci\xc3\xb3 de Partits Dem\xc3\xb2crates i Liberals, integrant-se despr\xc3\xa9s en el Partit Dem\xc3\xb2crata d\'Andalusia que posteriorment pass\xc3\xa0 a formar part de la coalici\xc3\xb3 Uni\xc3\xb3 de Centre Democr\xc3\xa0tic (UCD). En les eleccions generals de 1977 fou escollida diputada al Congr\xc3\xa9s per la prov\xc3\xadncia de Sevilla, esc\xc3\xb3 que revalid\xc3\xa0 en les eleccions generals de 1979. Membre de la pon\xc3\xa8ncia encarregada de redactar l\'Estatut d\'Autonomia d\'Andalusia l\'any 1978, Leopoldo Calvo-Sotelo la nomen\xc3\xa0 Ministra de Cultura i Benestar el desembre de 1981, sent la primera dona que accedia al Consell de Ministres des de la Rep\xc3\xbablica, quan ho f\xc3\xa9u l\'anarquista Federica Montseny. Va romandre en aquest c\xc3\xa0rrec fins al desembre de 1982, quan va prendre possessi\xc3\xb3 el primer govern de Felipe Gonz\xc3\xa1lez._NEWLINE_Amb la desintegraci\xc3\xb3 de la UCD pass\xc3\xa0 a formar part d\'Alian\xc3\xa7a Popular (AP), sent escollida novament diputada al Congr\xc3\xa9s pel Partit Popular (PP) en les eleccions generals de 1989, 1993 i 2000. L\'any 1995 va abandonar el seu esc\xc3\xb3 al Congr\xc3\xa9s per esdevenir alcaldessa de Sevilla, c\xc3\xa0rrec que va mantenir fins al 1999._NEWLINE_En les eleccions generals de 2004 fou escollida senadora al Senat espanyol en representaci\xc3\xb3 de la prov\xc3\xadncia de Sevilla._NEWLINE_El 17 de juliol de 2012 el Congr\xc3\xa9s de Diputats va aprovar la seva candidatura a Defensor del Poble, a expenses de rebre el suport del Senat.'